**Viktar Mih’ailavitš Hantšarenka** (valkoven. Віктар Міхайлавіч Ганчарэнка, ven. Виктор Михайлович Гончаренко, *Viktor Mihailovitš Gontšarenko*, s. 10. kesäkuuta 1977 H’oiniki, Valko-Venäjän SNT, Neuvostoliitto) on valkovenäläinen jalkapallovalmentaja ja entinen pelaaja.

Ura
---

Puolustajana pelannut Hantšarenka edusti RUORia (1995–1997) ja BATEa (1998–2002) ennen vakavaa polvivammaa, joka päätti hänen uransa jo 25-vuotiaana. Hän saavutti BATEssa Valko-Venäjän-mestaruuden vuosina 1999 ja 2002, -mestaruushopean vuosina 1998 ja 2000 ja -mestaruuspronssin vuonna 2001.

Loukkaannuttuaan Hantšarenka hankki valmentajantutkinnon ja aloitti BATEn reservijoukkueen valmentajana vuonna 2004. Vuonna 2007 hänet ylennettiin edustusjoukkueen apulaisvalmentajaksi ja jo saman vuoden marraskuussa päävalmentajaksi Ihar Kryvušenkan lähdettyä seurasta. Kaudella 2007 Valko-Venäjän-mestaruuden voittanut BATE selvisi Gontšarenkon johdolla kolmen karsintakierroksen kautta historian ensimmäisenä valkovenäläisseurana Mestarien liigan lohkovaiheeseen kaudeksi 2008–2009. Lohkovaiheen alkaessa vasta 31-vuotias Hantšarenka tunnetaan kurinalaisesta peluutustyylistään, ja hän on kuvaillut itseään valmentajana "valistuneeksi diktaattoriksi". Hantšarenkan johdolla BATE menestyi myös kotimaan sarjoissa ja voitti maan mestaruuden viidesti perättäin vuosina 2008–2012. 

Lokakuussa 2013 Hantšarenka siirtyi BATE Borisovista venäläisen FK Kuban Krasnodarin päävalmentajaksi.  Hän hätti tehtävänsä marraskuussa 2014.

Kesäkuussa 2015 Hantšarenkasta tuli Venäjän liigassa säilyneen FK Ural Ekaterinburgin päävalmentaja. Hän jätti seuran syyskuun alussa 2015 Uralin majaillessa liigassa sijalla 11. Pian Uralista lähtönsä jälkeen Hantšarenka liittyi PFK TsSKA Moskovan organisaatioon edustusmiehistön apuvalmentajaksi.

Kesäkuussa 2016 Hantšarenka siirtyi FK Ufan päävalmentajaksi. Hän jätti kuitenkin seuran jo joulukuussa 2016 ja palasi TsSKA Moskovaan päävalmentajaksi. Hantšarenka luotsasi TsSKA:n Venäjän supercupin voittoon 2018, mutta muutoin suurseura ei onnistunut voittamaan pokaaleja. Liigassa parhaiksi sijoituksiksi jäivät kakkossijat. Maaliskuussa 2021 Hantšarenka jätti seuran.

Huhtikuussa 2021 Hantšarenka teki 2,5-vuotisen sopimuksen FK Krasnodarin kanssa. Pesti päättyi kuitenkin potkuihin jo tammikuussa 2022.

Meriitit
--------

* Venäjän supercup: 2018
* Valko-Venäjän mestaruus (5): 2008, 2009, 2010, 2011, 2012
* Valko-Venäjän cup: 2010
* Valko-Venäjän supercup (2): 2010, 2011
* Valko-Venäjän liigan paras valmentaja (3): 2008, 2009, 2010

Lähteet
-------

1. 1 2 3  Match press kit UEFA. Viitattu 17.9.2008.
2. 1 2  Trenerski štab (Arkistoitu – Internet Archive) FK BATE. Viitattu 17.9.2008.
3. ↑  Goncharenko urges BATE caution UEFA. Viitattu 17.9.2008.
4. ↑  Enlightened dictatorship lifts BATE UEFA. Viitattu 17.9.2008.
5. ↑  Kuban replace Munteanu with Goncharenko UEFA. Viitattu 26.2.2014.
6. ↑  ВИКТОР ГАНЧАРЕНКО ПОКИДАЕТ «КУБАНЬ» FK Kuban. Viitattu 24.3.2016.
7. ↑  ВИКТОР ГОНЧАРЕНКО – НОВЫЙ ГЛАВНЫЙ ТРЕНЕР «УРАЛА» (Arkistoitu – Internet Archive) FK Ural. Viitattu 24.3.2016.
8. ↑  ФК «УРАЛ» И ВИКТОР ГОНЧАРЕНКО ДОГОВОРИЛИСЬ О РАСТОРЖЕНИИ КОНТРАКТА (Arkistoitu – Internet Archive) FK Ural. Viitattu 24.3.2016.
9. ↑  VIKTOR GONCHARENKO
10. ↑  Виктор Гончаренко – главный тренер ФК «Уфа»!(Arkistoitu – Internet Archive) FC Ufa. Viiattu 6.6.2016.
11. ↑  Виктор Ганчаренко возглавил ПФК ЦСКА TsSKA Moskova. Viitattu 21.7.2021.
12. ↑  Виктор Ганчаренко покинул пост главного тренера ПФК ЦСКА TsSKA Moskova. Viitattu 21.7.2021.
13. ↑  FC Krasnodar appoint Viktor Goncharenko as head coach Premierliga. Viitattu 21.7.2021.
14. ↑  [ FC Krasnodar Terminated Contract
with Viktar Hancharenka] FC Krasnodar. Viitattu 7.1.2022.


|  |  |  |
| --- | --- | --- |
| Edeltäjä:**Dorinel Munteanu** | **FK Kuban Krasnodarin päävalmentaja**10/2013–11/2014 | Seuraaja:**Leonid Kutšuk** |
|
| Edeltäjä:**Leonid Slutski** | **TsSKA Moskovan päävalmentaja**12/2016–3/2021 | Seuraaja:**Ivica Olić** |
|
| Edeltäjä:**Murad Musajev** | **FK Krasnodarin päävalmentaja**4/2021–1/2022 | Seuraaja:**Daniel Farke** |
|